**Hotelli Torni Tampere**, virallisesti **Solo Sokos Hotel Torni Tampere**, on lokakuussa 2014 avattu hotelli Tampereella. Hotelli muodostuu uudesta hotellirakennuksesta ja vanhoista Museoviraston suojelemista veturitalleista. Hotellirakennus on 88,5 metriä korkea, ja siinä on 25 maanpäällistä kerrosta – Torni Tampere on Suomen korkein hotelli. Hotellissa on 305 huonetta ja 730 vuodepaikkaa. Sen liiketoiminnasta vastaa S-ryhmän Sokotel Oy. Hotelli on kokonaan savuton, ja sille on myönnetty Allergia- ja Astmaliitto ry:n Allergiatunnus.

Tornitalon rakentaminen alkoi marraskuussa vuonna 2012, ja sen urakoi SRV. Työnaikaisena nimenä hankkeella oli "Tornihotelli". Nimikilpailussa saaduista ehdotuksista raati kannatti hotellille nimeä "Turbiini". Hotelli avattiin asiakkaille 15. lokakuuta 2014. Tampereen kaupungin yhdyskuntalautakunnan ympäristö- ja rakennusjaosto myönsi vuoden 2014 Hyvän rakentamisen palkinnon hotelli Torni Tampereelle. Jaosto perusteli valintaa toteamalla hotellin olevan kaupunkikuvan kannalta yksi Tampereen merkittävimmistä rakennuksista kautta koko kaupungin historian.

Korkeus
-------

Rakenteilla oleva Tampereen tornihotelli lounaasta nähtynä.
Hotellirakennus on 88,5 metriä korkea. Ennen sen valmistumista Tampereen korkein hotelli oli 63-metrinen Sokos Hotel Ilves ja Suomen korkein hotelli 69,5-metrinen vuonna 1931 valmistunut Hotelli Torni Helsingissä. Toimistorakennuksista Suomen korkein on energiayhtiö Fortumin pääkonttori Espoossa: sen korkeus on 83,6 metriä.

Suomen korkeimman tornitalon ja asuinrakennuksen titteliä pitää hallussaan 134 metriä korkea Majakka Helsingin Kalasatamassa. Suomen korkein rakennus on Tampereen Näsinneula, jonka varsinaisen torniosan korkeus on 134,5 metriä, teräsmaston kera 168 metriä.

Sijainti ja arkkitehtuuri
-------------------------

Hotelli Torni Tampere sijaitsee lähellä Tampereen rautatieasemaa vanhojen Museoviraston suojelemien veturitallien kupeessa. Hotellissa on reilun 300 huoneen majoitustilat sekä ravintola- ja kokoustilat. Hotellin rungon betonielementtien ja betonisten julkisivuelementtien toimittaja on Parma. Arkkitehti Sampo Valjus on käyttänyt julkisivuissa mustaksi värjättyä betonia ja terästä. Hotellin julkisivuvalaistuksen suunnittelusta vastasi tamperelainen VALOA Design Oy. Hotelli Torni Tampereelle myönnettiin Vuoden valaistuskohde 2015 -palkinto Habitare-messuilla 9. syyskuuta 2015. Hotellin julkisivuvalaistuksella korostetaan sekä Museoviraston suojelemien veturitallien että uudisrakennuksen ainutlaatuista arkkitehtuuria.

Palvelut
--------

Hotellissa on kolme ravintolaa: katutasossa vanhassa veturitallissa on seurusteluravintola Paja Bar ja ruokaravintola Grill it! sekä hotellin ylimmässä, 25. kerroksessa, seurusteluravintola Moro Sky Bar. Paja Bar on sisustettu manserockin henkeen, mikä näkyy esimerkiksi koriste-esineissä ja ruokalistoissa. Grill it! keskittyy grillattaviin ruokiin. Moro Sky Bar on Tampereen ensimmäinen skybar sekä Suomen korkeimmalla sijaitseva baari ja terassi.

Hotellin 17. kerroksessa sijaitsee työskentelytila Visio Klubi. Siellä on erilaisia työpisteitä ja sohvaryhmiä pienimuotoisiin palavereihin ja päätetyöskentelyyn.

Base-hypyt
----------

Ensimmäinen base-hyppy hotellista tehtiin pian avajaisten jälkeen, 21. marraskuuta 2014. Hotellin kattoterassille tehtiin tämän jälkeen muutostoimia, joilla toivottiin hyppäämisen estyvän. Seuraava hyppy tapahtui 17. lokakuuta 2015.

Katso myös
----------

* Luettelo Suomen korkeimmista rakennuksista ja rakennelmista

Lähteet
-------

1. 1 2 3 4 5 6  Harju, Jukka: Suomen korkein hotelli nousee harjakorkeuteensa Tampereella *Helsingin Sanomat*.  10.11.2013. Sanoma Media Finland. Viitattu 15.10.2014.
2. 1 2  Parma toimittaa betonirakenteet Tampereen tornihotelliin (Internet Archive, tallennettu 27.2.2013) *Rakennuslehti*.  22.1.2013. Suomen Rakennuslehti Oy.  Arkistoitu 27.2.2013. Viitattu 15.10.2014.
3. 1 2 3  Tornihotellissa on edetty jo sisätöihin *Tamperelainen*.  22.8.2013. Suomen Lehtiyhtymä Oy.  Arkistoitu 23.10.2014. Viitattu 15.10.2014.
4. ↑  Sokos Hotels -hotelliketju on saanut ensimmäisenä Suomessa Allergia- ja astmaliiton Allergiatunnuksen Allergia- ja Astmaliitto ry. Viitattu 20.1.2015.
5. ↑  Kokko, Tiina: Tampereen Tornihotellin rakentaminen käynnistyy vihdoin *Yle Uutiset*.  28.9.2012. Viitattu 15.10.2014.
6. ↑  Niskanen, Eveliina: Tampereen tornihotellin nimikilpailu ratkesi – Turbiini voitti *Yle Uutiset*.  5.12.2013. Viitattu 15.10.2014.
7. ↑  Suomen korkein hotelli avataan tänään *Ilta-Sanomat*.  15.10.2014. Sanoma Media Finland.  Arkistoitu 16.10.2014. Viitattu 15.10.2014.
8. ↑  Hyvän rakentamisen palkinto 2014 Tornihotellille Tampereen kaupunki. Viitattu 20.1.2015.
9. ↑  Kuokkanen, Katja: Fortum haluaa muuttaa Suomen korkeimman toimistotornin asuintaloksi *Helsingin Sanomat*.  30.4.2014. Sanoma Media Finland. Viitattu 15.10.2014.
10. ↑
11. ↑  Tampereen superlatiivit *Visit Tampere*.  Arkistoitu 30.3.2017. Viitattu 29.3.2017.
12. ↑  Tampere, Usein kysyttyä  4.10.2011. Tampereen kaupunki. Viitattu 20.10.2014.
13. ↑  Palomaa, Antti & Siltanen, Mari: Tornihotelli nousee montusta vuodessa *Yle Uutiset*.  16.1.2013. Viitattu 15.10.2014.
14. ↑  Aalto, Helena: Sokos Hotel Torni Tampere - tarina tamperelaisuudesta *Valo-lehti*. Prointerior.  Arkistoitu 20.1.2015. Viitattu 20.1.2015.
15. ↑  Tammerista tuli Radisson Blu, mutta Torni sai merkittävän palkinnon *Tamperelainen*.  Arkistoitu 1.10.2015. Viitattu 11.9.2015.
16. ↑  Tornihotelli julkisti ravintolansa: grilliruokaa ja manserockbaari *Tamperelainen*.  13.10.2014. Keski-Suomen Media Oy.  Arkistoitu 20.1.2015. Viitattu 20.1.2015.
17. ↑  Rämö, Marjo: Tampereen tornihotellista voi vuokrata työtilaa *Tamperelainen*.  14.10.2014. Keski-Suomen Media Oy.  Arkistoitu 20.1.2015. Viitattu 20.1.2015.
18. ↑  Tampereen uudesta tornihotellista hypättiin base-hyppy – "Syytehän siitä tulee" *Ilta-Sanomat*.  21.11.2014. Viitattu 29.3.2017.
19. ↑  Tampereen Torni-hotellista hypättiin taas luvatta laskuvarjolla *Iltalehti*.  18.10.2015. Viitattu 29.3.2017.

Aiheesta muualla
----------------

* Kuvia tai muita tiedostoja aiheesta **Hotelli Torni Tampere** Wikimedia Commonsissa

* Hotellin verkkosivut
* Kuvaa kamerasta tornin huipulta (Arkistoitu – Internet Archive)
* Kansalaisen karttapaikka: Tornihotellin rakennuspaikka veturitallien vieressä